Ma en seun in Wes-Rand vermoorŉ 60-jarige vrou en haar 35-jarige seun is dood in hul huis in die Wes-Rand aangetref, het die Gautengse polisie Dinsdag gesê. Ao. Solomon Sibiya, ŉ polisiewoordvoerder, het gesê die voorval het in Azaadville plaasgevind. “Dit wil voorkom of dit ŉ huisbraak was, want die hele huis is geplunder. Albei slagoffers is verwurg, te oordeel aan die merke aan hul nekke,” het Sibiya gesê. “Die polisie is steeds besig om te bepaal wat alles uit die huis gesteel is.” Volgens Sibiya is die polisie op soek na die huishulp wat intussen vermis geraak het. “Die huishulp, ŉ vrou van Malawi, word vermis. Haar paspoort, selfoon en ander besittings is steeds in haar kamer,” het hy gesê. Die polisie ondersoek sake van moord en huisbraak.